În actualul sezon, Vinicius Junior (23 ani) a fost în centrul atenției în Spania în mai multe rânduri, după ce a fost victima rasismului. Atacantul lui Real Madrid a început să plângă în timpul unei conferințe de presă din această cauză, dar a fost atacat dur. Cine i-a dat replica brazilianului.
Vinicius s-a aflat de mai multe ori în centrul unor incidente rasiste. La aproape fiecare meci, starul lui Real Madrid este ținta scandărilor rasiste ale suporterilor echipelor adverse, iar la conferința de presă dinaintea amicalului Spania – Brazilia, acesta a izbucnit în plâns. Partida a fost organizată ca răspuns la insultele rasiste a căror victimă a fost frecvent de la sosirea sa la Madrid, în 2018.
"Îmi pare rău. Vreau doar să joc fotbal. Vreau doar să joc, vreau să fac totul pentru clubul meu şi pentru familia mea şi pentru ca persoanele de culoare să nu mai sufere niciodată. Văd asta de mult timp şi de fiecare dată când se întâmplă mă simt mai trist şi de fiecare dată îmi doresc mai puţin să joc", a spus Vinicius la conferință.
După reacția sa, Vinicius a primit o replică total neașteptată. Fostul mare portar paraguayan Jose Luis Chilavert (58 ani), renumit pentru numeroasele goluri marcate, l-a atacat pe atacantul lui Real într-un tweet. Acesta i-a transmis că "fotbalul este pentru bărbați".
"Pâine şi circ. Primul care insultă şi atacă adversarii este el. Să nu fie fătălău, fotbalul este pentru bărbaţi", a comentat Chilavert.
Jucătorul brazilian a fost de multe ori victima rasismului în La Liga, el fiind numit "maimuță". Chiar și așa, Vinicius a declarat că nu a luat niciodată în calcul să plece de la Real Madrid.
"Ar însemna să le dea dreptate rasiştilor. Voi rămâne la cel mai mare club din lume, marcând cât mai multe goluri", a spus atacantul.
Pe de altă parte, Vinicius a fost acuzat că îi provoacă pe suporterii echipelor adverse prin felul în care sărbătorește golurile marcate și victoriile.
După momentele emoționante al căror protagonist a fost, Vinicius a primit sprijinul unui fost coechipier de la Real Madrid. Raphael Varane i-a transmis un mesaj de încurajare brazilianului.
Cei doi au jucat împreună pe Santiago Bernabeu timp de trei sezoane, din 2018 și până în 2021, când Varane a fost transferat de Manchester United pentru 40 de milioane de euro.
"Ești puternic. Ești special. Visele tale și inspirația ta sunt mai puternice decât orice cuvinte care pot fi folosite vreodată împotriva ta", a scris Raphael Varane, pe contul său de X.